b'\n_START_ARTICLE_\nRangellin hallitus\n_START_PARAGRAPH_\nRangellin hallitus oli Jukka Rangellin johtama koalitiohallitus, joka ty\xc3\xb6skenteli 3. tammikuuta 1941 \xe2\x80\x93 5. maaliskuuta 1943 yhteens\xc3\xa4 790 p\xc3\xa4iv\xc3\xa4n ajan. Hallituksen muodostivat Maalaisliitto, Kokoomus, Edistyspuolue, Suomen sosialidemokraattinen puolue, Ruotsalainen kansanpuolue ja Is\xc3\xa4nmaallinen kansanliike._NEWLINE_Edellinen p\xc3\xa4\xc3\xa4ministeri Risto Ryti oli tullut valituksi uudeksi tasavallan presidentiksi joulukuussa 1940 ja h\xc3\xa4n antoi uuden hallituksen muodostamisen hyv\xc3\xa4n yst\xc3\xa4v\xc3\xa4ns\xc3\xa4, Suomen Pankin johtokunnan j\xc3\xa4senen Jukka Rangellin teht\xc3\xa4v\xc3\xa4ksi. Rangellilla ei kuitenkaan ollut sanottavaa poliittista eik\xc3\xa4 varsinkaan ulkopoliittista kokemusta. Ulkoministerin\xc3\xa4 jatkoi RKP:n Rolf Witting ja muutoinkin hallitus oli kokoonpanoltaan paljolti edelt\xc3\xa4j\xc3\xa4ns\xc3\xa4 kaltainen. Suurin muutos hallituspohjaan oli Is\xc3\xa4nmaallisen kansanliikkeen mukaantulo Helsingin yliopiston taloushistorian professorin Vilho Annalan saadessa toisen kulkulaitosministerin salkun._NEWLINE_J\xc3\xa4rjestyksess\xc3\xa4\xc3\xa4n Rangellin hallitus oli Suomen 25. hallitus. Hallitus joutui heti vaikeuksiin evakkoja koskevan pika-asutuslain ja vastikemaakysymyksen osalta. Vastakkain olivat k\xc3\xa4yt\xc3\xa4nn\xc3\xb6ss\xc3\xa4 maalaisliitto ja RKP. Koska ratkaisu ei tyydytt\xc3\xa4nyt RKP:t\xc3\xa4, sis\xc3\xa4ministeri v. Born erosi jo kev\xc3\xa4\xc3\xa4ll\xc3\xa4 hallituksesta. _NEWLINE_Hallituksesta tuli jatkosodan hallitus leimautuen vahvasti saksalaissuuntautuneeksi hallitukseksi. Ernst von Bornin tilalle toukokuussa 1941 sis\xc3\xa4ministeriksi tullut kokoomuksen ammattiministeri Toivo Horelli teki jopa p\xc3\xa4\xc3\xa4t\xc3\xb6ksen Saksan alueilta paenneiden juutalaisten luovuttamisesta saksalaisille. Luovutukset lopetettiin kuitenkin muun muassa sosiaaliministeri Karl-August Fagerholmin painostuksesta._NEWLINE_Kauppa- ja teollisuusministeriksi tuli hein\xc3\xa4kuussa 1941 SDP:n vahva mies V\xc3\xa4in\xc3\xb6 Tanner, joka oli elokuussa 1940 joutunut Neuvostoliiton painostuksesta eroamaan edelt\xc3\xa4neen Rytin hallituksen kansanhuoltoministerin paikalta. Toukokuussa 1942 Tanner siirtyi Mauno Pekkalan paikalle valtiovarainministeriksi. Tannerin seuraajaksi kauppa- ja teollisuusministerin\xc3\xa4 tuli OTK:n johtaja Uuno Takki, joka oli siit\xc3\xa4 l\xc3\xa4htien valtioneuvoston j\xc3\xa4senen\xc3\xa4 yht\xc3\xa4jaksoisesti l\xc3\xa4hes kahdeksan vuotta maaliskuuhun 1950 saakka._NEWLINE_Hallituksen ero liittyi Rytin presidenttikauden p\xc3\xa4\xc3\xa4ttymiseen maaliskuussa 1943. Erotessaan Rangellin hallitus oli noussut hallitusten ik\xc3\xa4tilaston kolmannelle sijalle Kivim\xc3\xa4en hallituksen ja Cajanderin kolmannen hallituksen j\xc3\xa4lkeen.'